09.10.2019
Жьҭаарамза 9 рзы Аԥсны Аҳәынҭқарра Ахада Рауль Ҳаџьымба Ахада имаҵура анагӡарахь инеира иазку аныҳәатә еилатәара зҽалазырхәырц иааз Адыгатәыла Ареспублика аделегациа идикылеит.
«Ҳарҭ ҳаиашьаратә жәларқәа узеиҟәымҭхо еидҳәалоуп. Ибзианы иаҳгәалашәоит ҳашьцәа адыгақәа зегь раԥхьа Аԥсны ахьчара игылақәаз ишыруаӡәку. Иахьагьы урҭ ҳаизыҟазаашьақәа ирыцаҳҵоит. Иҟаҵоу рацәоуп акультура, аҵараиура, аекономика аусхкқәа рҿы, урҭ апроцессқәа аԥхьаҟагьы ирыцҵаны аус ҳаулароуп», - иҳәеит аҳәынҭқарра Ахада.
Адыгатәыла Ареспублика Аҳәынҭқарратә Хеилак-Хасе Ахантәаҩы Владимир Нарожныи Аԥсны Аҳәынҭқарра анапхгареи ауаажәларреи иажәа ԥхақәа рзикит.
«Адыга жәлар еснагь Аԥсынытәыла гәыла-ԥсыла иазыҟоуп. Адыгатәыла Ареспублика ауаажәларра рыхьӡала иҭабуп ҳәа шәасҳәарц сҭахуп. Иҭабуп ҳәа шәасҳәоит иара убас Аԥсны ахьчара иазгылаз Адыгатәыла ахаҭарнакцәа ирышәҭо азҿлымҳаразы. Ари ҳара ҳзы акыр иаҧсоуп. Адыгатәыла Ареспублика Ахада ҳаиашьаратә Аԥсни ҳареи иҳабжьоу аизыҟазаашьақәа ахә ҳаракны ишьоит. Ҳарҭ ҳдацқәа акуп, ахааназы аӡәгьы илшом шәышықәсала иааҳго ҳаизыҟазаашьақәа рҧыргара», - иҳәеит иара.